**Budakörnyéki Önkormányzati Társulás**

**2092 Budakeszi, Fő utca 179.**

**NYÍLT ÜLÉSEN** tárgyalandó!

A határozati javaslat elfogadásához

**egyszerű többség** szükséges.

Meghívott személy(ek): -

Mellékletek:

#### ELŐTERJESZTÉS

**A Budakörnyéki Önkormányzati Társulás**

**Társulási Tanácsa 2015. november 25-i ülésére**

**Tárgy: Döntés az Országos Orvosi Rehabilitációs Intézet területén óvoda kialakításáról**

**Határozati javaslat:**

**Budakörnyéki Önkormányzati Társulás Társulási Tanácsának …../2015. (XI. 26.) Kt. határozata az Országos Orvosi Rehabilitációs Intézet területén óvoda kialakításáról**

1. Budakörnyéki Önkormányzati Társulás Társulási Tanácsa felkéri az elnököt, hogy vizsgálja meg az Országos Orvosi Rehabilitációs Intézet területén óvoda vagy egy bölcsőde-óvoda összevont intézmény megvalósításának lehetőségét.
2. Budakörnyéki Önkormányzati Társulás Társulási Tanácsa felhatalmazza az elnököt, hogy a szükséges egyeztetéseket az Országos Orvosi Rehabilitációs Intézet vezetőivel folytassa le, és a megvalósítás módjáról, az új intézmény fenntartásáról, valamint az üzemeltetés költségeiről készítsen előterjesztést a Társulási Tanács számára.

**Felelős**:         dr. Csutoráné dr. Győri Ottilia elnök

**Határidő**:     azonnal

**Indokolás**

**Tisztelt Képviselő-testület!**

Dr. Cserháti Péter az Országos Orvosi Rehabilitációs Intézet (továbbiakban OORI) főigazgatója megkereste Remeteszőlős Község és Budakeszi Város vezetését, egy az OORI területén létrehozandó óvoda megvalósítása ügyében. A 2015.11.16-án megtartott megbeszélésen tájékoztatta az elnök asszonyt, hogy az OORI, a szakszemélyzet megtartása érdekében szeretne létrehozni egy óvodát, melyre az intézmény területén rendelkezésükre áll, egy 60 gyermek elhelyezésére alkalmas épületrész. Az intézmény számára kb. 25-30 gyermek elhelyezésére lenne igény, a fennmaradó férőhelyeket a környező települések, többek között Remeteszőlős Község és Budakeszi Város vehetné igénybe. Az óvoda fenntartója Budakeszi Város Önkormányzata, vagy a Budakörnyéki Önkormányzati Társulás (továbbiakban BÖT) lenne az igényeknek megfelelően.

A megbeszélésen Szathmáry Gergely Remeteszőlős polgármestere jelezte, hogy településük számára 5-7 gyermek elhelyezésére lenne igény. Ugyanakkor Budakeszi számára fontos kérdés a bölcsődei férőhelyek száma.

Budakeszi Város Önkormányzata a Pitypang Sport Óvoda bővítésével a jelenlegi igényeket ki tudja elégíteni, de a Megyes-Darányi településrész beépítésével esetleg ide költöző gyermekek elhelyezése további létszámigényt jelenthet.

Felmerült annak lehetősége is, hogy az OORI területén létrejövő óvoda a BÖT fenntartásába kerüljön, így az OORI által nem igényelt férőhelyek a Társulás tagtelepülései között kerülnének felosztásra.

Tekintettel arra, hogy Budakeszi a Pitypang Sport Óvoda kapacitásfejlesztésének támogatására nyert el pályázatot, és a közeljövőben tervezi a Szivárvány Óvoda felújítását, pályázati szempontból is érdemes annak vizsgálata, hogy az óvoda a BÖT fenntartásába kerüljön. Ez a megoldás Budakeszi számára is lehetőséget biztosítana bizonyos számú gyermek elhelyezésére.

Az előzetes költségkalkuláció alapján az óvoda fenntartásához a jelen körülmények között – figyelembe véve a normatív költségvetési finanszírozást is – az elhelyezett gyermekek után 36.000.-Ft/hó költséggel kellene hozzájárulni.

Kérem a tisztelt Társulási Tanácsot, adjon felhatalmazást arra, hogy a szükséges egyeztetéseket lefolytassuk az OORI vezetőivel, valamint a tagtelepülések vezetőivel. Az egyeztetések keretében megvizsgálásra kerül egy bölcsőde-óvoda összevont intézmény létrehozásának kérdése is.

Kérem a fenti előterjesztés megtárgyalását és a határozati javaslat elfogadását.

Budakeszi, 2015. november 17.

 **dr. Csutoráné dr. Győri Ottilia**

 **elnök**